Jambylin piiri (Jambylin alue)

Jambylin piiri (kaz. Жамбыл ауданы, Jambyl audany) on hallintopiiri Jambylin alueella Kazakstanissa. Sen keskus on Asan kylä. Piirin pinta-ala on 4 300 neliökilometriä. Siellä oli arviolta 51 354 asukasta vuonna 2026. Jambylin piiri rajoittuu lännessä Jualyn, pohjoisessa Talasin ja Baizaqin ja idässä Tūrar Rysqulovin piireihin sekä etelässä Kirgisian Talasin alueeseen. Sen keskellä sijaitsee alueen pääkaupunki Taraz. Piirin eteläosassa yhtyvät Qaratau- ja Kirgiisivuoret. Keskiosa on mäkimaastoa ja pohjoisosa tasankoa. Korkein kohta on Ülken Buryltau (1 138 metriä). Hyötykaivannaisiin kuuluvat rakennusaineet. Seudulla vallitsee mannerilmasto. Talvet ovat leutoja ja kesät kuumia. Keskilämpötila on tammikuussa –6:sta –7:ään ja heinäkuussa 22–26 astetta. Vuotuinen sademäärä on 250–400 millimetriä. Jokia ovat Talas ja Asa ja järviä Bögetköl, Sūluköl, Señgırbai ja Kökış. Kasvillisuus koostuu etupäässä ruohoista, heinistä ja pensaista. Eläinkuntaan kuuluvat susi, kettu, kultasakaali, saiga-antilooppi ja argaali. Vuonna 1928 perustettuun piiriin kuuluvat Aişabibın, Aqbastaun, Asan, Besağaşin, Grodekovin, Ernazarin, Jambylin, Kölqainarin, Qarakemerin, Qarasun, Qaratöben, Qyzylqainarin, Toğyztaraun ja Örnekin kyläpiirikunnat. Asukkaista on vuoden 2026 arvion mukaan 81,5 prosenttia kazakkeja, 10,0 prosenttia kurdeja, 2,2 prosenttia venäläisiä ja 1,5 prosenttia turkkilaisia. Piirin kautta kulkevat Taraziin johtavat maantiet ja rautatiet. Asukkaiden pääelinkeinot ovat maatalous ja teollisuus. Maatalous on keskittynyt viljan, öljykasvien, perunan, vihannesten ja melonien viljelyyn sekä karjanhoitoon (nautoja, lampaita, hevosia ja siipikarjaa). Piirissä toimii öljynjalostamo sekä elintarvike-, rakennustarvike- ja lääketeollisuutta. Tärkeimmät nähtävyydet ovat 900–1100-luvulta peräisin olevat Aişa bibın ja Babajy qatynin mausoleumit Aişa bibın kylässä. Piirissä on myös useita muinaisia hautapaikkoja sekä kaupunkien ja linnoitusten raunioita. Lähteet Aiheesta muualla Piirin sivusto